Virallinen lehti nro C 134 , 30/04/1998 s. 0105



KIRJALLINEN KYSYMYS E-3174/97 komissiolle esittäjä(t): Johanna Maij-Weggen (PPE) (13. lokakuuta 1997) Aihe: Zaire Onko komissio tietoinen siitä, että uusi YK-ryhmä matkusti elokuun lopulla entiseen Zaireen tutkiakseen siellä maaliskuusta 1993 lähtien tapahtuneita ihmisoikeuksien loukkauksia? Onko komissio tietoinen YK:n tutkintakomission johtajan Amegan lausunnosta, jonka mukaan hänelle ei ole annettu minkäänlaisia vakuuksia siitä, että hänen olisi mahdollista järjestää työskentelynsä entisessä Zairessa siten, että se olisi kaikista tahoista riippumatonta? Miten komissio arvioi edellä mainitun lausunnon ja mitä toimenpiteitä komissio on toteuttanut sekä YK:ssa että Zairea kohtaan, jotta mainittu tutkintakomissio saisi mahdollisuuden suorittaa kaikista tahoista riippumattoman tutkimuksen? Mitä muita tietoja komissiolla on Zairen ihmisoikeustilanteesta ja mitä toimenpiteitä komissio on toteuttanut vaikuttaakseen presidentti Kabilaan, jotta hänen maassaan siirryttäisiin demokraattiseen järjestelmään? Komission jäsenen João de Deus Pinheiron komission puolesta antama vastaus (21. marraskuuta 1997) Komissio muistuttaa, että 22. tammikuuta 1992 yhteisö ja sen jäsenvaltiot jäädyttivät entistä Zairea koskevat yhteistyöohjelmat humanitaarista apua lukuun ottamatta, koska Mobutun vallan aikana kansanvaltaistumiskehitys estyi. Ohjelmat ovat edelleen jäädytettyinä. Toukokuussa 1997 tapahtuneen Kongon demokraattisen tasavallan perustamisen jälkeen kesäkuussa 1997 kokoontunut Eurooppa-neuvosto ja 15. syyskuuta 1997 kokoontunut yleisten asiain neuvosto määrittelivät yhteisön kannan uusia viranomaisia kohtaan.Tämän kannan mukaan yhteisön yhteistyön asteittaisen uudelleen aloittamisen edellytyksenä on, että maassa noudatetaan ihmisoikeuksia ja kansainvälistä humanitaarista oikeutta sekä sitoudutaan aidosti kansanvaltaistamiseen ja oikeusvaltion luomiseen. Komissio toteaa, että toukokuussa 1997 aloitettu poliittinen vuoropuhelu Kongon hallituksen kanssa ei ole vielä tuottanut todellisia tuloksia. Komissio pahoittelee sitä, että Yhdistyneiden kansakuntien tutkintavaltuuskunta ei ole voinut aloittaa työtään Kongon viranomaisten yhteistyöhaluttomuuden vuoksi. Näissä olosuhteissa komissio ei voi suunnitella nykytilanteessa aloittavansa asteittain uudelleen yhteisön yhteistyötä. Komissio jatkaa kuitenkin Kongon hallituksen kanssa aloittamaansa poliittista vuoropuhelua saadakseen sen lopettamaan erimielisyydet YK:n kanssa, mikä saattaa vaarantaa elintärkeän yhteistyön kansainvälisen yhteisön kanssa. Koska kyseessä on kansanvaltaistamisprosessin uudelleenaloittaminen valmistauduttaessa presidentti Kabilan vuoden 1999 huhtikuuksi lupaamiin monipuoluevaaleihin, on todettava, että Kongossa edelleen kaikkea valtaa pitävän liittoutuman päällikön poliittinen sitoutuminen ei ole johtanut toimenpiteisiin - varsinkaan perustuslakia säätävän lautakunnan perustamista 1. syyskuuta 1997 mennessä. Komissio voi siis vain todeta Kinshasan viranomaisten kykenemättömyyden aloittaa kansainvaltaistamisprosessi uudelleen, minkä vuoksi komissio ei ole voinut toteuttaa yhteisön 30 miljoonan ecun avustusta vaalien valmisteluun. Komissio jatkaa kuitenkin humanitaarisia ohjelmiaan Kongon demokraattisessa tasavallassa.